Norovirusepidemian riivaaman Silja Symphonyn varustamo Tallink Silja pitää vatsatautiepisodia ikävänä kolhuna yhtiön maineelle.

Viestintäjohtaja Marika Nöjd kertoo, että varustamo oli valmistautunut risteilykesän alkamiseen aivan toisenlaisella tavalla, kuin uutisilla sitkeästä noroviruksesta.

– Tämä on ollut totta kai ikävää yhtiön imagon kannalta. Olisimme mieluummin kertoneet kesäuutisia tai muita positiivisia kuulumisia. Ikävä asia tämä on matkustajienkin kannalta, Nöjd huokaa.

Silja Symphonyn pallomerta desinfioitiin sunnuntaina 5. kesäkuuta. Tallink Silja Oy

Matkustajat peruneet reissujaan

Siivousvälineitä Silja Symphonylla. Tallink Silja Oy

Nöjdin mukaan matkustajat ovat kuitenkin suhtautuneet laivan ongelmiin rauhallisesti ja suurin osa matkustajista on kertonut ymmärtävänsä tilanteen.

Matkustushaluihin Silja Symphonylla norovirusepidemia onkin vaikuttanut vain vähän. Nöjdin mukaan viime viikolla 500 matkustajaa perui matkansa laivalla. Tiistain iltapäivään mennessä jo ainakin 280 matkustajaa on siirtänyt matkan ajankohtaa tai perunut sen kokonaan.

Määrä on suhteellisen pieni, kun ottaa huomioon laivan kokonaismatkustajamäärän. Silja Symphonylla on matkustanut norovirusepidemian aikana toistakymmentätuhatta ihmistä.

– Pieni osa on perunut matkansa kokonaan. Enemmän matkoja on siirretty toiselle laivalle tai toiselle reitille, Nöjd kertoo.

Nöjd ei suostu arvioimaan minkälaista taloudellista haittaa norosvirusepidemia on aiheuttanut yhtiölle.

Laiva pois liikenteestä?

Silja Symphonyn vatsatautiepidemia on jyllännyt laivassa 26.5. alkaen. Yrityksen tietoon on tullut noin 200 sairastapausta. Viruksen lähdettä ei tiedetä. Tehosiivouksia jatketaan laivalla edelleen.

Laivan siirtämisestä pois liikenteestä ei ole vielä keskusteltu, mutta Nöjdin mukaan sekin vaihtoehto on mahdollinen.

– Toki se on vaihtoehto, jos terveysviranomainen meiltä sitä vaatii. Mutta tällaiseen järeään toimenpiteeseen lähdetään vain terveysviranomaisen pyynnöstä.

Siivous jatkuu tehostettuna Silja Symphonylla. Tallink Silja Oy

– Nyt pystymme yhden päivän aikana tehosiivoamaan laivan tehokkaasti satamassa olon aikana. Jos laiva otettaisiin pois liikenteestä, niin se olisi kuitenkin samanlaista siivousta mitä laivalla tehtäisiin, Nöjd huomauttaa.

Serenadella havaittua vatsatautia tutkitaan

Varustamolle on tullut tietoon vatsatautitapauksia Silja Serenadelta. Miten todennäköistä on, että Serenadellakin on norovirusta?

– On hyvin todennäköistä, että kaikilla Itämeren laivoilla jyllää norovirusta ihan kohta. Toki matkustajat kulkevat laivalta ja reitiltä toiselle, että sitähän me emme voi heiltä kieltää, vaikka he olisivat sairastuneet. Heitä kulkee siellä ja tauti leviää muuallekin, viestintäjohtaja Marika Nöjd sanoo.

Nöjdin mukaan varustamo odottaa Serenadella sairastuneiden näytetuloksia siitä, että onko kyse noroviruksesta. Kyse on yksittäisistä vatsatautitapauksista, ei epidemiasta.

Päivitetty 7.6. klo 14.06: Yli 150 matkustajaa siirtänyt tai perunut matkansa. Päivitetty klo 16:18: matkansa peruneiden tai siirtäneiden määrä.